**טיפוח מכוון והשגת צמיחה טבעית**

המושגים "טיפוח מכוון" (concerted cultivation) ו"השגת צמיחה טבעית" (accomplishment of natural growth) הם צמד מושגים שטבעה הסוציולוגית אנט לארו (Lareau). הם מתייחסים לשתי צורות שונות של גידול ילדים, שמאפיינים הורים אמריקאים מהמעמד הבינוני ומעמד הפועלים. שני מונחים אלה, אף על פי שהתפתחו בהקשר מסויים, זכו לחשיבות תיאורטית רחבה יותר, להבנת הקשרים בין פרקטיקות של הורות לבין שימור/שעתוק המעמד החברתי. שתי צורות אלה של גידול ילדים מסבירות כיצד מעמדות חברתיים מעצבים את הדינמיקות היום-יום-יומיות של חיי ילדים והורים, וכיצד צורות גידול ילדים תורמות להבטחת העתיד החינוכי והמעמדי של הילדים.

מחקריה החשובים של לארו (2000, 2003) התמקדו בהורים אמריקאים, ממוצא שחור ולבן ומהמעמד הבינוני ומעמד הפועלים. לארו וצוות החוקרים שלה, שקיימו ראיונות ותצפיות מעמיקות, עקבו אחר התנהלות משפחות בביתן, בקהילה ובאינטראקציות עם בתי הספר ועם מוסדות אחרים. המחקרים מצאו שהדרך שבה הורים מגדלים את ילדיהם מבוססת על "היגיון תרבותי" או דפוס התנהגות מבוסס מעמד, שחוצה הבדלי גזע, אף שההורים אינם מודעים לגמרי להתנהלות זו.

הורים מהמעמד הבינוני מתנהלים ב"טיפוח מכוון" - הם משקיעים ודואגים לטפח את יכולותיו, כישרונותיו וכישוריו החברתיים של הילד. טיפוח מכוון מתנהל בשלושה מישורים: גידול ילדים בבית, אינטראקציה עם בתי ספר ופעילויות מאורגנות לילדים - כל אלה מובילים לפיתוח מיומנויות אינטראקציה עם מבוגרים על בסיס שוויוני ועל תחושת זכאות (entitlement) עמוקה. הורים המגדלים את ילדיהם בטיפוח מכוון, reason with their children, מגרים את ההתפתחות הקוגניטיבית שלהם ואת יכולתם להביע דעות. הם דואגים לארגן לילדיהם פעילויות מחוץ לבית הספר, כדי לפתח ולהעשיר כישרונות ומיומנויות וכן לטפח כישורים חברתיים. הורים אלה עוקבים מקרוב אחר הנעשה בבית הספר, ולעתים קרובות מתערבים בשם הילד, כדי לוודא שהוא או היא מקבלים את תשומת הלב הנחוצה לצרכיו ולכישרונותיו. טיפוח מכוון הוא פרקטיקה אינטנסיבית, תובענית וממוקדת בכל ילד וילד; לכן, היא עלולה לאיים על השלווה ועל ההנאה שבחיי משפחה. עם זאת, הכישורים שנרכשו, בצירוף תחושה חזקה של זכאות, מהווים את מה שפייר בורדיה כינה "הון תרבותי" - הידע וההתנהגות המאפשרים לילדים להגיע להישגים בבית הספר ולקשור את הקשרים החברתיים הנחוצים להשתייכות למעמד הביניים.

בניגוד להם, הורים ממעמד הפועלים מגדלים ילדים באופן המכונה "השגת צמיחה טבעית". על פי תפיסה זו, הורים רואים בהתפתחותם של הילדים תהליך טבעי ודואגים לספק לילדיהם סביבה אוהבת, בטוחה ונוחה שבה יוכלו להתפתח ברמה מסוימת של אוטונומיה והכוונה-עצמית. בדרך כלל, הילדים נהנים מזמן פנאי רב; משחקים מתנהלים ביוזמת הילדים וקיימות אינטראקציות רבות עם המשפחה המורחבת. בקרב משפחות ממעמד הפועלים, שיחה נתפסת כאמצעי לארגון שגרת היום-יום ולא כמיומנות שיש לטפח בפני עצמה. במשקי בית אלו, שיחות כוללות שימוש בהנחיות ובציוויים, שאותם הילדים אמורים למלא. במשפחות ממעמד הפועלים, הגבולות בין מבוגרים לבין ילדים משורטטים בבירור הן באמצעי דיבר והן בחלוקה בין פעילות פנאי שמתמקדת בילד וזו השייכת לעולם המבוגרים. תפיסת זו של גידול ילדים מסייעת לפיתוח אוטונומיה אצלם ביחס לניצול הזמן ושעות הפנאי שלהם, ומשפיעה גם על קשרי משפחה חזקים; עם זאת, היא גורמת לתחושת אילוץ ביחסי הגומלין עם דמויות סמכות בתפקידים ממסדיים.

לשני מצבים אלה של גידול ילדים יש השלכות על חיי היום-יום של הילדים ועל מעמדם החברתי העתידי. טיפוח מכוון מעצב את חיי הילדים - הם מובנים, תובעניים ולעתים קרובות תזזיתיים, אך הם גם מגוונים ומרובי משאבים, וכוללים אנשי מקצוע המתמקדים בהם כפרטים. מצב זה של גידול ילדים חיוני להעברת היתרון המעמדי לילדי המעמד הבינוני. טיפוח מכוון חושף את ילדי המעמד הבינוני למשאבים של פעילויות העשרה ויחס מיוחד בבית הספר, ומצייד אותם עם יכולות חברתיות שהם יכולים להשתמש בהן, כדי להשיג לעצמם נגישות גדולה יותר ליתרונות במהלך תקופת הלימודים שלהם. המיומנויות שילדים בני המעמד הבינוני מפתחים - אינטראקציה עם מבוגרים, הגנה על דעתו של אדם, התמדה במגרש המשחקים, תביעה של הדברים שמגיעים להם, לדעתם - הם הון תרבותי הזוכה להערכה בחברות ניאו-ליברליות אמריקאיות ומערביות אחרות, שמייחסות ערך רב לאוטונומיה, למימוש עצמי ולהישגים אישיים.

אף על פי שרעיון הטיפוח המכוון התפתח בהקשר האמריקאי, נראה שהוא רלוונטי גם לגבי אוכלוסיות מהמעמד הבינוני בעולם המערבי והוא זכה לתשומת לב אקדמית רבה. על פי ההמשגה המקורית של לארו, טיפוח מכוון והשגת צמיחה טבעית הם זוג קונספטואלי, כלומר שיש להשוות ולהנגיד ביניהם, כדי להבין את התפקידים היחסיים, המשלימים או המנוגדים של שתי התפיסות לגידול ילדים בשעתוק היתרון החברתי. עם זאת, אף על פי שקיים מחקר רב על אודות פרקטיקות הורות הקשורות לטיפוח מכוון, כמעט שלא נערכו מחקרים על התפיסה השנייה - השגת צמיחה טבעית. לפיכך, אנו יודעים מעט מאוד על האופן שבו פרקטיקה הורית זו מעצבת את חיי הילדים ואת עתידם, וכן האם וכיצד הורים ממעמד, ממוצא או מגזע שונה, מתנהלים לפי עקרונות השגת הצמיחה הטבעית בהקשרים שונים ובהיבטים שונים של ההורות.

## **טיפוח מכוון כפרקטיקה מעמדית?**

כפי שציינו לעיל, המושגים הורות מכוונת וצמיחה טבעית הומצאו כדי לאפיין את הצורה שבה גידול ילדים עשויה להשפיע על שעתוק המעמד. מחקרים אחרים רצו לבדוק את הטענה באופן אמפירי, ולרוב התמקדו בהורות מכוונת. מחקרים אלה עסקו בשלוש סוגיות מרכזיות: האם ובאיזו מידה הורות מכוונת היא פרקטיקה מעמדית; כיצד ילדים מתרגמים את יתרונותיה לפעולה, והאם וכיצד משתנה הורות זו בהקשרים שונים.

בסוגיה הראשונה, שאלו המחקרים האמפיריים האם רק הורים מהמעמד הבינוני מיישמים טיפוח מכוון, האם הטיפוח המכוון נמצא במתאם עם הישגי התלמידים והאם שימוש בפרקטיקות אלה בקרב הורים אחרים יכול להניב תוצאות דומות (XXX). מחקרים אלה תרגמו את המושג הורות מכוונת לפרקטיקות מדידות - השתתפות ילדים בפעילויות העשרה, השתתפות ההורים במפגשי הורה-מורה, מספר הספרים בבית וכדומה - ומדדו יתרון מעמדי באמצעות הישגי התלמידים. המחקרים מצאו כי שאף על פי שקיים קשר בין טיפוח מכוון לבין הישגים, אין זה הגורם היחיד המסביר את השפעות המעמד על ההישגים. יתר על כן, אף על פי שטיפוח מכוון מזוהה בעיקר עם המעמד הבינוני, גם הורים מקבוצות אחרות נוקטים בו לעתים קרובות. המחקרים הראו כי גורמים אחרים, כגון מספר הילדים בבית, עבודת האם, ודיבור בשפה שאינה אנגלית, משפיעים גם הם על צורות גידול הילדים. המחקרים הראו גם כי פרקטיקות של טיפוח מכוון - כגון שיחות הורה-מורה ורישום ילדים לחוגים - אינן משפיעות באותו האופן על הישגי התלמידים כאשר הוריהם ממוצא אתני או ממעמד שונה; השפעת הטיפוח המכוון תלויה גם במיצוב של האדם, בהתאם למעמדו ומוצאו האתני, במוסד החינוכי. מתוך הבנה זו, אף על פי שהורים מהמעמד הבינוני והפועלים כאחד יכולים לפעול על פי היגיון התרבותי של טיפוח מכוון, חלקם נמצאים בעמדה מבנית טובה יותר ליהנות מיתרונותיה, בהשוואה לאחרים.

**היישומים שעושים ילדים בהורות מכוונת**

הקשר בין טיפוח מתואם לבין שעתוק היתרון המעמדי תלוי בילדים עצמם המגיבים למאמצי הגידול של הוריהם, ומשתמשים במיומנויות החברתיות ששיטה זו מקדמת. מחקרים מעטים בלבד בדקו האם טיפוח מכוון משפיע על גישות הילדים ללמידה, על השימוש בכישורים הלשוניים ועל האופן שבו הם מתקשרים עם מורים או עם מבוגרים אחרים בעמדות סמכות (XXXX). כפי שצוין, מחקרים אלה מתמקדים בטיפוח מכוון ואינם בוחנים את יישום המיומנויות שנלמדו בשיטת השגת הצמיחה הטבעית. קורפוס קטן של מחקרים התמקד באופן שבו צעירים משתמשים במיומנויות שטופחו בטיפוח מכוון לשם התמצאות והתנהלות במוסדות להשכלה גבוהה (XXX). תלמידי המעמד הבינוני מפגינים יכולת רבה יותר "לשחק לפי הכללים" במגרש ההשכלה הגבוהה, ביחס לרישום, לקבלה וללימודים עצמם. לפני הלימודים העל-תיכוניים, הם מפתחים רשתות חברתיות וצוברים ניסיון מקצועי באמצעות מנהיגות בסביבה חוץ-לימודית ובהתמחויות. במהלך הלימודים הגבוהים, הם מרגישים זכאים לבקש עזרה בהתמצאות בנבכי הבירוקרטיה, וכאשר מתעוררות בעיות, הם מחפשים אנשים ומשאבים שיעזרו להם לטפל בהן. מחקרים אלה מצביעים על כך שטיפוח מכוון חשוב לא רק בילדות אלא לאורך כל תקופת הלימודים.

**הבדלים בהקשרים שונים**

טיפוח מכוון מופיע בהקשרים תרבותיים רבים, והוא מאפיין מרכזי של התפיסה הרווחת בנוגע להורות "נכונה" במעמד הבינוני. הורות מסוג זה משקפת תפיסה הולכת ומתרחבת שילדים "נמצאים בסיכון" בחיי היומיום, ולכן אחריותם של ההורים היא להבטיח ששומרים על הילדים ומכוונים אותם להישגים חיוביים בכל היבטי החיים. מחקרים שונים על הורים מהמעמד הבינוני באנגליה, בנורבגיה, באיטליה, בישראל ובקוריאה, הראו פרקטיקות המשקפות את היגיון זה של גידול ילדים, אם כי המשמעויות שהוריהם מייחסים לשיטות אלה שונות (XXXXX). לדוגמה, הנוהג לעודד את השתתפות הילדים בפעילויות העשרה/חוגים - הורים אמריקאים מעודדים פעילויות כדרך להכין ילדים כך שיהיה להם היתרון התחרותי בלימודים בקולג'; החרדה מהקבלה העתידית לקולג' מניעה פרקטיקה זו (XXX). הורים איטלקים מעודדים פעילויות כחלק מעולמם של ילדים והם ממעיטים בערכם של ביצועים ותחרותיות (XXX). בקרב אמהות ישראליות ממעמד הביניים, אמהות מחבר המדינות לשעבר/אמהות ממוצא רוסי עודדו השתתפות בחוגים כאמצעי לפיתוח "אישיות רב-ממדית", שהיא היבט מרכזי בהשקפתן הרוסית על גידול ילדים, ואילו אמהות ילידות הארץ הדגישו את חשיבות ההשתתפות בחוגים לפיתוח חברותיות (סוציאביליות) - ערך ליבה בתפיסה הישראלית המייחסת חשיבות לקולקטיב (XXXX). כלומר, לטיפוח מכוון יש תצורה בסיסית חוצת-הקשרים, שמשקפת אידיאלים של הורות במעמד הבינוני, אך המטרות, האמצעים והיעדים עשויים להשתנות מחברה לחברה, בהתאם להקשר המוסדי ולרעיונות התרבותיים לגבי התפתחות נכונה.

**יישומים להוראה**

מה יכולים ללמוד מורים ממונחים אלה? מאחר שההיגיון שבבסיס גידול ילדים מתייחס גם להיבטים של חינוכם, חשוב שמחנכים יכירו מונחים אלה ויבינו אותם. אף על פי שטבעי לחלוטין להניח כי הורים עוסקים בטיפוח התפתחותם הקוגניטיבית והחברתית של ילדיהם, כפי שראינו, הנחת הטבעיות מסתירה למעשה אי-שוויון משמעותי, המעניק יתרון לרעיונות של מעמד הביניים ביחס להורות ולילדות. ציפיות מצדם של בתי הספר עולות לעתים קרובות בקנה אחד עם תפיסה מסוימת של גידול הורים, כזו המאפיינת מעמד חברתי מסויים. על רקע זה, חשוב מאוד שנבין את שני המושגים - טיפוח מכוון והשגת צמיחה טבעית - ובייחוד את מה שהם אומרים לנו לגבי הורות, חינוך ושעתוק היתרון המעמדי.

הציפיות לגבי הצורה הראויה הנתפסת לגידול ילדים נוגעות לשלושה היבטים של החינוך הבית-ספרי: ארגון החיים בבית, יחסי הגומלין בין ההורים לבית הספר והתנהגות הילדים ועמדותיהם בשעות בית הספר.

***ארגון החיים בבית***

בתי הספר מצפים ממשפחות שיתארגנו באופן שיתמוך בלימודים ובחינוך בבית הספר, ולפיכך מעריכים טיפוח מכוון יותר מאשר השגת צמיחה טבעית. זאת אף על פי שתפיסת השגת הצמיחה הטבעית מטפחת אוטונומיה ועצמאות - התנהלות שערכה הולך וגובר בעידן של "הורות הליקופטר" (helicopter parenting), שבו ילדים מפונקים ועטופים יתר על המידה. מורים יכולים לבחון אלו צורות אחרות של חיי משפחה תורמות להתפתחות הילד ולאפשר דרכים שונות לארגון חיי המשפחה. מורים ייטיבו לעשות אם יבחנו כיצד הבדלים אלה תורמים לשכפול/שעתוק של יתרונות וחסרונות חברתיים, במקום לראות צורות אחרות אלה של הורות כ"גירעון" (בהנחה שאם קבוצות חברתיות שוליות בשל היבטי מעמד או תרבות היו בעלות ההון התרבותי לפעול בצורה מתאימה יותר, הן היו עושות כן).

ראוי גם לזכור כי ההיגיון השולט של גידול ילדים דורש מהורים ידע רב, משאבי זמן, כסף, מידע ותמיכה חברתית. יתר על כן, צורות אלה של גידול ילדים שלובות אלה באלה ומתפתחות כתגובה לדרישות המשתנות ולציפיות של מה שהורים יכולים וצריכים לעשות ביחס לחינוך ילדיהם ולדרישות של מוסדות החינוך. ממחקרים עולה שרוב נטל גידול הילדים נופל על נשים - בעשורים האחרונים חלה "טרנספורמציה בתפקידן של נשים במשק הבית והיא כוללת עשייה חינוכית רחבה בבית" (Reay, 2005, 113). מורים צריכים להיות מודעים למשאבים שעומדים (או לא עומדים) לרשות ההורים, והנשים בפרט.

***אינטראקציות של הורים עם בית הספר***

באקלים החינוכי הקיים, חוקרים, קובעי מדיניות ואנשי חינוך מאמינים כי מעורבות ההורים חיונית לתמיכה במסלול החינוכי של הילדים והיא גורם חיובי בהישגיהם החינוכיים. מכאן שהמורים מתמודדים לא רק עם משימות מורכבות כמענה לצרכיהם הלימודיים, החברתיים והרגשיים של התלמידים, אלא גם עם הציפיה לערב הורים בהתנהלות היום יומית של בית הספר ותהליכי החינוך. אף על פי שמשפחות מרקעים מעמדיים ותרבותיים שונים מחזיקות בשאיפות דומות ביחס להצלחת הילדים בבית הספר והן מכירות לגמרי בתפקיד ההישגים החינוכיים בניעות (מוביליות) החברתית והכלכלית של ילדיהם, הורים מהמעמד הבינוני הם ביתרון מובהק ביחס להון התרבותי שאותו הם מביאים לאינטראקציות בין הבית לבין בית הספר. מחקרים על הקשר בין המעמד החברתי, סגנון ההורות והאינטראקציות בין הורים למורים מצאו כי מעמד הביניים ומעמד הפועלים שונים זה מזה במידה ובאופן ההתערבות בהחלטות חינוכיות (Lareau, 1989; Lareau and Horvat, 1999; Barg, 2019) וכן בצורות האינטראקציה והשיח בהתנהלות מול מורים (Lareau and Calarco, 2012). ממחקרים עולה גם כי מורים מפגינים עמדות חיוביות יותר כלפי הורים מהמעמד הבינוני מאשר כלפי הורים ממעמד הפועלים (Rey 1998a; Vincent and Ball, 2007).

***התנהגויות ועמדות של ילדים בבית הספר***

למרות המחסור במחקר, יש עדויות לכך שיכולתם של ילדים להעביר מיומנויות שנלמדו בבית לסביבת בית הספר מתחילה בגיל צעיר מאוד. המחקר של סטריב (Strieb, XXXX) על שימוש בסגנונות לשוניים בכיתה הראה כי ילדים צעירים מבצעים התנהגויות מעמדיות שלמדו בבית, ובכך הם יוצרים פערים מעמדיים בתשומת הלב מצד המורים, הזדמנויות לתרגול מיומנויות לשוניות ומילוליות, והזדמנויות להתנסות במשא ומתן וכישורי מנהיגות.הון תרבותי ספציפי, שמקורו במעמד חברתי ספציפי מבית, נתפס באופן חיובי על ידי המורים כדרך הראויה להיות תלמיד, ובכך מסיט באופן לא מודע את משאבי המורים כלפי אותם ילדים שמתנהלים באותה הדרך. אף על פי שאולי קשה למורים להפנים כמה ממשאבי תשומת הלב והקשב שלהם מופנים לילדים כאלה, עליהם להתאמץ לתת מענה לילדים שאינם מביאים לכתה הון כזה מהבית.

לפיכך, על מורים להיות מודעים לכך שהם עלולים, בטעות, להתייחס באופן מתעדף ומפלה לטובה כלפי ילדים בעלי היתרון של טיפוח מכוון מבית. מורים פועלים בתוך קשר חברתי עוצמתי שבו התפיסות ביחס לגידול הילדים זוכות לאישור ולחיזוק בבתי הספר, וכך מתעדפות עוד יותר את המועדפים ובעלי היתרונות ותורמות לשעתוק היתרון המעמדי.

*לורן ארדריך, מכללת בית ברל*

*דבורה גולדן, אוניברסיטת חיפה*

**מקורות**

Cheadle, J. E., & Amato, P. R. (2011.( A Quantitative Assessment of Lareau’s Qualitative Conclusions about Class, Race, and Parenting. *Journal of Family Issues*, *32*(5), 679–706.

Golden , Irwin, S., & Elley, S. (2011). Concerted cultivation? parenting values, education and class diversity. *Sociology*, *45*(3), 480–495.

Lareau, A. Lareau, A. (2003). Unequal childhoods: Race, class, and family life. Berkeley: University of California Press.

Streib, Vincent, C., & Maxwell, C. (2016). Parenting priorities and pressures: furthering understanding of ‘concerted cultivation.’ *Discourse: Studies in the Cultural Politics of Education*, *37*(2), 269–281.